b'\n_START_ARTICLE_\nMax Brod\n_START_PARAGRAPH_\nMax Brod (hebrejski: \xd7\x9e\xd7\xa7\xd7\xa1 \xd7\x91\xd7\xa8\xd7\x95\xd7\x93; Prag, 27. svibnja 1884. - Tel Aviv, 20. prosinca 1968.) je bio \xc4\x8de\xc5\xa1ko-izraelski pisac, prevoditelj, skladatelj i novinar \xc5\xbeidovskog podrijetla. Mada je Brod i sam bio plodan autor, povijest ga danas pamti prvenstveno kao najboljeg prijatelja i biografa Franza Kafke. Kao osoba kojoj je Kafka posthumno ostavio svoja djela, Brod ih je trebao uni\xc5\xa1titi, ali je to odbio u\xc4\x8diniti te je time Kafku pretvorio u jednog od najpoznatijih svjetskih pisaca.\n_START_SECTION_\n\xc5\xbdivot\n_START_PARAGRAPH_\nMax Brod je ro\xc4\x91en u Pragu, tada Austro-Ugarska, u \xc5\xbeidovskoj obitelji. U dobi od 4 godine dijagnosticirana mu je ozbiljna deformacija kralje\xc5\xbenice zbog koje je godinu dana i\xc5\xa1ao na korektivnu terapiju. Ipak, do kraja je \xc5\xbeivota imao grbu na le\xc4\x91ima. Osnovnu \xc5\xa1kolu i gimnaziju zavr\xc5\xa1ava u Pragu, tijekom kojih upoznaje svog do\xc5\xbeivotnog prijatelja, Felixa Weltscha da bi kasnije upisao pravo pri Karl-Ferdinands-Universit\xc3\xa4tu (gdje poha\xc4\x91a njema\xc4\x8dki odjel). Diplomirao je 1907. godine i radio u javnoj upravi. Od 1912. su ga smatrali cionistom, a kada je 1918. godine \xc4\x8cehoslova\xc4\x8dka stekla neovisnost, kratko je bio predsjednik \xc5\xbdidovskog nacionalnog vije\xc4\x87a, J\xc3\xbcdischer Nationalrata. Od 1924. godine, kada se ve\xc4\x87 etablirao kao pisac, radi kao kriti\xc4\x8dar za novine Prager Tagblatt._NEWLINE_Kada su 1939. godine nacisti okupirali Prag, Brod i njegova supruga Elsa Taussig bje\xc5\xbee u Palestinu. Ubrzo su se smjestili u Tel Avivu, gdje je Brod radio kao dramaturg za Habimah, kasnije Izraelsko narodno kazali\xc5\xa1te, gotovo 30 godina. Supruga mu je preminula 1942., nakon \xc4\x8dega je neko vrijeme malo pisao. Postao je jako blizak s Ottom i Esther Hoffe. S njima je redovito i\xc5\xa1ao na odmor, a Esther mu je bila i dugogodi\xc5\xa1nja tajnica; \xc4\x8dak se govorilo kako im veza ima romanti\xc4\x8dnu dimenziju. Dodatnu podr\xc5\xa1ku pru\xc5\xbeao mu je i prijatelj iz djetinjstva, Felix Weltsch. Njihovo prijateljstvo trajalo je sve do Weltschove smrti 1964. godine, ukupno 75 godina. Max Brod je umro u Tel Avivu 20. prosinca 1968. godine.\n_START_SECTION_\nKnji\xc5\xbeevnost\n_START_PARAGRAPH_\nZa razliku od Kafke, Brod je ve\xc4\x87 u po\xc4\x8detku bio jako plodan pisac te je, na koncu, izdao 83 djela. Njegov prvi roman, Schlo\xc3\x9f Nornepygge, izdan je 1908. godine kada je imao samo 24 godine te je u Berlinu bio slavljen kao jedan od vrhunaca ekspresionisti\xc4\x8dke knji\xc5\xbeevnosti. Ovaj roman, ali i druga djela, u\xc4\x8dinila su Broda priznatim u knji\xc5\xbeevnosti njema\xc4\x8dkog govornog podru\xc4\x8dja. Djelo Anschauung und Begriff, koje je 1913. izdao u suradnji s Weltschom, donijelo mu je jo\xc5\xa1 ve\xc4\x87i uspjeh u Berlinu, ali i u Leipzigu, gdje je njegov izdava\xc4\x8d, Kurt Wolff, radio._NEWLINE_Brod je tako\xc4\x91er nesebi\xc4\x8dno promicao druge pisce i glazbenike. Njegov dugogodi\xc5\xa1nji \xc5\xa1ti\xc4\x8denik bio je Franz Werfel, s kojim se razi\xc5\xa1ao nakon \xc5\xa1to je ovaj prigrlio kr\xc5\xa1\xc4\x87anstvo. \xc4\x8cesto je znao pisati za i protiv Karla Krausa, jo\xc5\xa1 jednog preobra\xc4\x87enika na kr\xc5\xa1\xc4\x87anstvo. Njegovi kriti\xc4\x8dki osvrti bit \xc4\x87e klju\xc4\x8dni za popularnost Ha\xc5\xa1ekova romana Do\xc5\xbeivljaji dobrog vojnika \xc5\xa0vejka u svjetskom ratu, kao i za difuziju opera Leo\xc5\xa1a Jan\xc3\xa1\xc4\x8deka.\n_START_SECTION_\nGlazba\n_START_PARAGRAPH_\nBrodov doprinos klasi\xc4\x8dnoj glazbi jako je slabo poznat, \xc4\x8dak i u usporedbi s njegovim knji\xc5\xbeevnim opusom. Brod je skladao nekoliko pjesama, djela za klavir i scensku glazbu za svoje drame. Tako\xc4\x91er je preveo nekoliko djela Bed\xc5\x99icha Smetane i Leo\xc5\xa1a Jan\xc3\xa1\xc4\x8deka na njema\xc4\x8dki te napisao prvu knjigu o Jan\xc3\xa1\xc4\x8deku (izdanu na \xc4\x8de\xc5\xa1kom 1924. godine). Godine 1961., napisao je i studiju o Gustavu Mahleru pod naslovom Beispiel einer deutsch-j\xc3\xbcdischen Symbiose.\n_START_SECTION_\nMax Brod i Franz Kafka\n_START_PARAGRAPH_\nBrod i Kafka su se prvi puta upoznali 23. listopada 1902. godine tijekom studija. Brod je dr\xc5\xbeao predavanje o Arthuru Schopenhaueru na kojem je bio i Franz Kafka, koji je bio na vi\xc5\xa1oj godini od Broda. Nakon predavanja, Kafka mu je pri\xc5\xa1ao i otpratio ga ku\xc4\x87i, nakon \xc4\x8dega je zapo\xc4\x8delo njihovo prijateljstvo. Vi\xc4\x91ali su se gotovo svaki dan, a Kafka je nerijetko bio gost u domu Brodovih roditelja. Tamo je upoznao i Felice Bauer, Brodovu ro\xc4\x91akinju, koja mu je jedno vrijeme bila ljubavnica._NEWLINE_Nakon diplome, Brod je jedno vrijeme radio kao po\xc5\xa1tanski slu\xc5\xbebenik, \xc5\xa1to mu je davalo dovoljno vremena da se posveti pisanju i kritici. Upravo je to bio jedan od razloga za\xc5\xa1to je Kafka prihvatio posao u osiguravaju\xc4\x87oj kompaniji. U tom razdoblju, Brod, Kafka i Felix Weltsch su \xc4\x8dinili tzv. "Uski pra\xc5\xa1ki sud"._NEWLINE_Tijekom Kafkina \xc5\xbeivota, Brod ga je neprekidno poku\xc5\xa1avao uvjeriti u njegov knji\xc5\xbeevni talent, \xc5\xa1to mu je djelomi\xc4\x8dno i uspjelo. S obzirom da je Kafki kroni\xc4\x8dno nedostajalo samopouzdanja, Brod se mo\xc5\xbee smatrati glavnim odgovornim za tiskanje Kafkinih prvih djela, ali i za \xc4\x8dinjenicu da je Kafka vodio dnevnik. Brod je tako\xc4\x91er poku\xc5\xa1ao organizirati zajedni\xc4\x8dki literarni pothvat, ali taj je projekt propao, primarno zbog sudara osobnih i knji\xc5\xbeevnih nazora. Ipak, uspjeli su, u \xc4\x8dasopisu Herderbl\xc3\xa4tter, izdati prvo poglavlje poku\xc5\xa1anog putopisa u svibnju 1912., za koje je Kafka napisao uvod. Mada je Brod kasnije poku\xc5\xa1ao o\xc5\xbeiviti projekt, u tome je bio neuspje\xc5\xa1an. Ipak, Kafka i on su ostali najbolji prijatelji i nakon Brodova vjen\xc4\x8danja s Elsom Taussig 1913. godine. Njihovo je prijateljstvo trajalo sve do Kafkine smrti, a poznati pisac je svoju prvu tiskanu zbirku, Razmatranje, posvetio upravo Brodu._NEWLINE_Brodova poveznica s Kafkom nastavila je postojati i nakon Kafkine smrti. Naime, Kafka je sva svoja neizdana i nedovr\xc5\xa1ena djela ostavio upravo Brodu, kojemu je naredio da ih uni\xc5\xa1ti ne \xc4\x8ditaju\xc4\x87i ih. Ipak, uvjeren u prijateljev talent, Brod je u razdoblju od tri godine 1925.-1927. izdao tri Kafkina romana, Proces, Dvorac i Amerika, kao i neka druga djela, \xc4\x8dime je od anonimnog Pra\xc5\xbeanina napravio jednog od najve\xc4\x87ih pisaca u povijesti knji\xc5\xbeevnosti. Djela su izazvala veliku pa\xc5\xbenju diljem svijeta i utjecala na mnoge kasnije pisce, me\xc4\x91u kojima su bili i Albert Camus i Jean-Paul Sartre.'